
 2.12.2016
 BG
 Официален вестник на Европейския съюз
 L 327/44
 РЕГЛАМЕНТ ЗА ИЗПЪЛНЕНИЕ (ЕС) 2016/2106 НА КОМИСИЯТА
 от 1 декември 2016 година
 за изменение на Регламент за изпълнение (ЕС) No 884/2014 за налагане на специални условия за вноса на подправки от Етиопия, фъстъци от Аржентина и лешници от Азербайджан и за изменение на специалните условия за вноса на сушени смокини и лешници от Турция и фъстъци от Индия
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
 като има предвид, че:
 (1)
 С Регламент за изпълнение (ЕС) No 884/2014 на Комисията (2) се налагат специални условия за вноса на определени фуражи и храни от някои трети държави във връзка с рисковете от замърсяване на тези продукти с афлатоксини.
 (2)
 От 2015 г. насам в Системата за бързо предупреждение за храни и фуражи (RASFF) са получени няколко уведомления за високи равнища на афлатоксини и охратоксин А в (смеси от) подправки от Етиопия. С цел опазване здравето на човека и на животните в Съюза е необходимо да се предоставят допълнителни гаранции във връзка с подправките от Етиопия.
 (3)
 Неотдавна чрез RASFF бе докладвано за увеличаване на броя на случаите на неспазване на законодателството на Съюза относно афлатоксините при фъстъците от Аржентина и лешниците от Азербайджан. В миналото и двете стоки бяха включени в списъка за засилен официален контрол върху вноса в рамките на Регламент (ЕО) No 669/2009 на Комисията (3), но след благоприятни резултати от проверките по линия на официалния контрол бяха изключени от списъка. Предвид увеличаването напоследък на броя на случаите на неспазване е необходимо да се предвидят допълнителни гаранции и да се гарантира, че компетентният орган на държавата на произход извършва необходимите проверки преди износ за Съюза. Поради това с цел да се защити здравето на човека и на животните в Съюза е необходимо да се въведе изискването всяка пратка с фъстъци от Аржентина и лешници от Азербайджан за внос в Съюза да бъде придружена от здравен сертификат.
 (4)
 Следва да се отбележи, че за комбинираните фуражи и храните, съдържащи в количество над 20 % фуражи или храни, за които се прилагат предвидените в настоящия регламент специални условия, също се прилагат предвидените в настоящия регламент специални условия. Следва също така да се отбележи, че 20 % се отнася до сумата от продуктите, за които се прилагат предвидените в настоящия регламент специални условия.
 (5)
 Предвид факта, че в някои случаи на определения пункт за внос (DPI) са пристигали пратки, в чийто общ документ за влизане (CED) не е попълнена съответната информация за целите на проверката по документи, е целесъобразно изрично да се предвиди, че трансферът на пратката към определения пункт за внос